સરકાર અને ન્યાયતંત્ર વચ્ચેનો સંઘર્ષ જાણીતો છે. પ્રથમ વડા પ્રધાન જવાહરલાલ નહેરુએ મુન્દ્રા કૌભાંડ વખતે એક ન્યાયાધીશ સામે જાહેરમાં અણછાજતી ટીપ્પણી કરી હતી. વિવાદ થતાં તેમને માફી માગવી પડી હતી. ૧૯૪૯માં નહેરુજીએ સંવિધાન સભામાં સ્પષ્ટ કહ્યું હતું: “કોઈ સર્વોચ્ચ ન્યાયાલય પોતાને ત્રીજી ચેમ્બર ન બનાવી શકે. કોઈ સર્વોચ્ચ ન્યાયાલય અને કોઈ ન્યાયતંત્ર સંસદની સાર્વભૌમ ઈચ્છા વિરુદ્ધ આદેશ (જજમેન્ટ) ન આપી શકે. જો આપણે ખોટા હોઈએ તો તેઓ ઈશારો કરી શકે પરંતુ છેવટના વિશ્લેષણમાં, કે જ્યાં દેશના ભવિષ્યની સાથે નિસબત હોય, કોઈ ન્યાયતંત્ર માર્ગમાં ન આવી શકે. અને જો તે માર્ગમાં આવશે તો છેવટે, સમગ્ર બંધારણ એ સંસદે રચેલું છે.”